### Beslutning

Godkendt.

### Sagsfremstilling

## Resume og sagens baggrund

Teknik- og Miljøudvalget besluttede den 8. juni 2023, at der skal udarbejdes

1. en oversigt over samtlige kendte udløb med spildevand og blandet regnvand og spildevand, som viser hvilke der formodes at udlede mest til vores omkringliggende dræn, søer, vandløb og kystvande.
2. et forslag til en tidsplan for, hvornår Kalundborg Forsyning skal have gennemgået disse udløb og taget initiativer til minimering af udledningerne ved bl.a. overløb. Tidsplanen skal tage hensyn til de udløb der formodes at udlede mest, så disse prioriteres først

Arbejdet med prioriteringen og den efterfølgende tidsplan er i gang - og der orienteres derfor om forløbet indtil nu.

## Indstillinger

Chefen for Plan, Byg og Miljø indstiller, at orienteringen tages til efterretning.

## Behandling

Teknik- og Miljøudvalget.

## Sagsfremstilling

Arbejdet med at følge op på Teknik og Miljøudvalgets beslutning er i gang men er endnu ikke afsluttet. Nedenfor er en orientering om hvor langt arbejdet er.

På baggrunden af Teknik og Miljøudvalgets beslutning har administrationen holdt en række møder med Kalundborg Forsynings administration og driftsenheder, for at få kvalificeret på bedst mulige måde, hvilke regnvandsbetingede udløb der bør prioriteres. I Kalundborg Kommune er der registreret 178 overløb.

Regnbetingede udledninger (RBU) er udløb af spildevand, der løber via kloak til vandløb, sø eller hav som følge af regn. I nogle områder er der fælleskloakering. Det betyder, at både regnvand og spildevand ledes i den samme ledning. Udledninger herfra kaldes overløb og består af husspildevand opblandet med regnvand.

I separatkloakerede områder består udledningen alene af regnvand, der løber fra befæstede arealer for eksempel veje og tagoverflader. Regnvand der falder på befæstede overflader (hustage, terrasser, veje mv.) betegnes ifølge miljøbeskyttelsesloven også som spildevand.

RBU'erne er én af de såkaldte punktkilder med udledninger, der påvirker vandmiljøet med næringsstoffer. Andre punktkilder er direkte udledninger fra renseanlæg, industri, spredt bebyggelse (Åbent land spildevandsindsatsen), dambrug og fiskeopdræt.

Ifølge Miljøstyrelsen kommer 1-2 % af udledningen af kvælstof på landsplan fra overløb af urenset spildevand, mens landbruget til sammenligning står for ca. 70 % af kvælstofudledningen på landsplan (Kilde: Miljøstyrelsen - "Forstå overløb - hvorfor er der spildevand i havet?")

[adresse] og Kalundborg Kommune har i fællesskab valgt at prioritere de overløb der indeholder spildevand (RBU kode OF (Overløbsbygværk), OS (Overløbsbygværk med sparebassin) og OV (Overløbsbygværk med forsinkelsesbassin på overløb)) på prioriteringslisten. Dem er der 51 af ud af i alt 178 regnbetingede overløb.

I den nuværende spildevandsplan 2023-27 er der prioriteret indsatser i områderne ved [adresse] og Kærby Å. Der er 27 RBU’er der udleder til [adresse] (heraf 4 af type OF/OS/OV)  og 10 der udleder til Bækken (heraf 8 af type OF/OS/OV).
Således vil der komme styr på 12 af de 51 overløb der indeholder spildevand i den nuværende spildevandsplans periode som er fra 2023-2027.

De resterende 39 overløb der indeholder spildevand vil blive prioriteret i det fortsatte samarbejde med Kalundborg Forsyning. Listen forventes færdig i 2024 og vil blive anvendt til prioritering af indsatserne der skal gælde i den kommende spildevandsplan med start i 2028.

De overløb der kun indeholder regnvand vil blive lovliggjort løbende i samarbejde med Kalundborg Forsyning hen over de kommende år.

## Økonomiske konsekvenser

Ingen økonomiske konsekvenser.